<classify> NAIBU Waziri wa Maliasili na Utalii, Japhet Hasunga ameanza ziara ya kimkakati ya kuhamasisha utalii wa ndani kwa wanafunzi wa shule za sekondari nchini.Anafanya hivyo kwa lengo la kuongeza mapato yatokanayo na utalii na kukuza uzalendo kwa kuhamasisha wanafunzi wapende na kuthamini vitu vya kwao.Hasunga amesema sekta ya utalii inaweza kuongeza pato maradufu iwapo wanafunzi wa shule za msingi na sekondari wataanza kufahamu umuhimu kuhusu utalii wa ndani wakiwa bado wadogo.Katika ziara hiyo aliyoianza mkoani Songwe wilayani Mbozi, Naibu Waziri Hasunga ametembelea shule za sekondari tatu ikiwemo Shule ya Kilimampimbi, Vwawa na Ilolo.Katika shule hizo amezungumza na wanafunzi na walimu kuhusu umuhimu wa utalii wa ndani.Amefafanua kuwa wanafunzi ni mabalozi wakubwa wa mabadiliko, wanapopata elimu kuhusu utalii wa ndani wataweza kuifikisha kwa wazazi, walezi pamoja na jamii kwa ujumla.Katika ziara hiyo, Hasunga ametoa zawadi kwa wanafunzi waliokuwa wakijibu maswali kuhusu vivutio vya utalii vilivyopo nchini.Amesema sekta ya utalii inachangia asilimia 17.5 ya Pato la Taifa na inaweza ikawa asilimia 30 kama kutajengeka utamaduni kwa jamii wakiwa bado wanafunzi kuhusu umuhimu wa kutenga muda pamoja na pesa kwa ajili ya kutembelea vivutio vya utalii vilivyopo nchini.Amesisitiza kwamba utamaduni wa kutembelea vivutio vya utalii kwa wanafunzi ukishajengeka utasaidia kuleta mapinduzi kwenye sekta.Mkuu wa Shule ya Kilimampimbi, Joshua Ngonda amesema kwa kutambua mchango mkubwa wa sekta ya utalii katika Pato la Taifa, utalii wa ndani unapaswa kuchochewa tangu darasani.  <topic>: KITAIFA 